Vermiste vrou dood aangetrefElla Sophia Potgieter. Foto: Verskaf Die liggaam van Ella Sophia Potgieter (43) is Dinsdag in Port Shepstone in KwaZulu-Natal opgespoor nadat sy op 13 November verdwyn het. Volgens maj. Thulani Zwane, polisiewoordvoerder, is haar naakte en ontbinde liggaam omstreeks 15:00 in die bosse langs die Southport-strand opgespoor. Potgieter is verlede Donderdag deur haar man as vermis aangemeld nadat sy nie vir ŉ afspraak opgedaag het nie. Hulle sou mekaar by die strand ontmoet het. Die polisie het tydens hul ondersoek bepaal dat sy op die dag wat sy verdwyn het, saam met ŉ 23-jarige man saam op die strand gestap het. Die man is kort daarna in hegtenis geneem op ŉ aanklag van poging tot moord in verband met ŉ voorval op 24 Oktober waartydens hy glo iemand tydens ŉ rusie by ŉ kroeg met ŉ skerp voorwerp gesteek het. Die verdagte is Dinsdag oor Potgieter se verdwyning ondervra, waarna hy die polisie na die gebied geneem het waar haar liggaam opgespoor is. Hy het ook gewys waar haar klere en ander items in die sand begrawe is. ŉ Nadoodse ondersoek het bevestig sy is verwurg. Sy is vermoedelik ook verkrag voordat sy vermoor is. Die man staan nou ook tereg op aanklagte van moord en verkragting, en gaan na verwagting Donderdag in die Port Shepstone-landdroshof verskyn.